उन दिनों नामवर सिंह की एक विवेकवान, मेघावी, कुशाग्र, अध्ययन-मननशील आलोचक के रूप में पहचान बन चुकी थी, किन्तु उन्हें बहुत सारे लेखक कवि के रूप में ही पहचानते थे. और, दुर्भाग्य यह था कि उनकी कविताएँ कम छप पाती थीं. बहुत कोशिश करने पर भी उनका कविता-संग्रह नहीं छप पाया था. फिर भी 1957 ई. तक उनकी कविताएँ यदा-कदा छपती रहीं. जून, 1955 के ‘ज्ञानोदय’ में शमशेर एवं नामवर की कविताएँ एक ही शीर्षक के अन्तर्गत छपीं. ‘पार-अपार’ शीर्षक से प्रकाशित दोनों कविताओं में कितना अन्तर है, इसमें पार कौन है और अपार क्या है- कहना मुश्किल है.